Pirkanmaan hyvinvointialue

**Pirkanmaan hyvinvointialue** on Pirkanmaan maakunnan kattava hyvinvointialue, joka perustettiin osana maakunta- ja soteuudistusta.

Vuoden 2023 alusta aloittanut Pirkanmaan hyvinvointialue on Suomen suurin hyvinvointialue. Hyvinvointialue toimii 23 kunnan alueella, jossa asuu yli puoli miljoonaa asukasta. Hyvinvointialueella on 20 000 työntekijää.

## Kunnat
Hyvinvointialueeseen kuuluu 23 kuntaa, joista kaksitoista on kaupunkeja.

*  **[[Akaa|Akaan kaupunki]]**
*  Hämeenkyrön kunta
*  **[[Ikaalinen|Ikaalisten kaupunki]]**
*  Juupajoen kunta
*  **[[Kangasala|Kangasalan kaupunki]]**
*  Kihniön kunta
*  Kuhmoisten kunta
*  Lempäälän kunta
*  **[[Mänttä-Vilppula|Mänttä-Vilppulan kaupunki]]**
*  **[[Nokia (kaupunki)|Nokian kaupunki]]**
*  **[[Orivesi|Oriveden kaupunki]]**
*  **[[Parkano|Parkanon kaupunki]]**

*  Pirkkalan kunta
*  Punkalaitumen kunta
*  Pälkäneen kunta
*  Ruoveden kunta
*  **[[Sastamala|Sastamalan kaupunki]]**
*  **[[Tampere|Tampereen kaupunki]]**
*  Urjalan kunta
*  **[[Valkeakoski|Valkeakosken kaupunki]]**
*  Vesilahden kunta
*  **[[Virrat|Virtain kaupunki]]**
*  **[[Ylöjärvi|Ylöjärven kaupunki]]**

Vuoden 2025 kesäkuussa hyvinvointialueella asui 546 075 asukasta.

## Palvelut
Lakisääteinen sosiaali- ja terveydenhuollon sekä pelastustoimen järjestämisvastuu siirtyi kunnilta hyvinvointialueelle 1. tammikuuta 2023 alkaen.

### Perustason sosiaali- ja terveydenhuolto
Pirkanmaan alueella sijaitsi vuonna 2023 kaikkiaan 39 sosiaali- ja terveysasemaa, jotka tarjoavat vaihtelevan laajuisia palveluja. Pirkanmaan hyvinvointialueen suunnitelmissa on keskittää sosiaali- ja terveyspalvelujaan ja vähentää sekä asemien että vuodeosastojen määrää merkittävästi 2030-luvulle mennessä.

Palveluverkkoa uudistettiin vuosina 2023–2024 siten, että palvelua tarjotaan sosiaali- ja terveysasasemilla, lähiasemilla ja lähiasiointipisteissä. Uudistuksen jälkeen hyvinvointialueella oli 34 asemaa ja 9 lähiasiointipistettä:

* 4 sote-kampusta toimivat alueellisina palveluiden keskittyminä ja sijaitsevat Tampereella Hatanpäällä ja Kaupissa sekä Sastamalassa ja Valkeakoskella.
* 20 sote-asemaa tarjoavat laajan valikoiman perustason palveluita, kuten lääkärin ja hoitajan vastaanottoja, fysioterapiaa, mielenterveys- ja päihdepalveluja, hammashoitoa ja työikäisten sosiaalipalveluja. 
* 10 lähiasemaa tarjoavat erilaisia perustason sosiaali- ja terveyspalveluita. 
* 9 lähiasiointipistettä tarjoavat palvelua väestön tarpeiden mukaan osa-aikaisesti.

### Erikoissairaanhoito

Alueella toimii Tampereen yliopistollinen sairaala (TAYS), jonka pääsairaala on Tampereen keskussairaala. Muut TAYSin alaisuudessa olevat sairaalat ovat Hatanpään sairaala, Sastamalan sairaala sekä Valkeakosken sairaala. Lisäksi hyvinvointialue pääosin omistaa Tampereella toimivat osakeyhtiömuotoiset Sydänsairaalan ja Tekonivelsairaala Coxan. Alueen laboratoriopalvelut tuottaa niin ikään hyvinvointialueen osittain omistama Fimlab Laboratoriot Oy.

### Pelastustoiminta
Pirkanmaan pelastuslaitos on osa Pirkanmaan hyvinvointialuetta. Pelastuslaitos vastaa alueen pelastus- ja ensihoitopalveluista.

## Talous
Pirkanmaan hyvinvointialueen talous tuli vuonna 2024 tuottaneeksi 67 miljoonaa euroa alijäämää. Vastaavia ongelmia on Varsinais-Suomen, Pohjois-Savon, Lapin  ja Keski-Suomen hyvinvointialueilla. Myös Helsingin kaupungin sosiaali- ja terveyspalvelut tekivät ennakoitua suuremman alijäämän. Tämä voi vaikeuttaa uusien investointien, kuten uusien sairaaloiden saamista alueelle. 

## Aluevaltuusto

Ensimmäiset aluevaalit järjestettiin 23. tammikuuta 2022, ja aluevaltuustot aloittivat toimintansa maaliskuussa 2022. Vuoden 2021 elokuun väestötietojen perusteella Pirkanmaan hyvinvointialueen aluevaltuustoon valittiin 79 valtuutettua.

## Lähteet